VSA-wetgewers soek bloed oor Khashoggi-moord | Netwerk24
VSA-wetgewers soek bloed oor Khashoggi-moord
11 Januarie 2019 18:30
Amerikaanse wetgewers het Donderdag gevra Washington moet Saoedi-Arabië verantwoordbaar hou vir die moord op die joernalis Jamal Khashoggi.
Die Amerikaanse kongres sê hulle sal self optree indien die Trump-administrasie nalaat om iets te doen nadat Khashoggi in 'n Saoedi-konsulaat in Turkye vermoor is.
Meer as 'n dosyn senators en lede van die huis van verteenwoordigers, sowel Demokrate as Republikeine, het op 'n geleentheid ter viering van mediavryheid by die Kongresgebou op Capitol Hill hierdie standpunt gehuldig.
Hulle het Khashoggi en die meer as 50 joernaliste gedenk wat verlede jaar wêreldwyd vermoor is.
Die Demokrate betreur die gebrek aan sterk optrede van pres. Donald Trump se administrasie. Hulle voel strategiese en handelsbande met Saoedi-Arabië moenie demokratiese waardes soos vryheid van spraak troef nie.
Nancy Pelosi, nuwe speaker van die huis van verteenwoordigers, glo as Amerika besluit dat handelsbelange swaarder weeg as wat hy sê en doen, moet die land erken hy het die morele gesag verloor.
Khashoggi, 'n Amerikaans gesetelde Saoedi-joernalis van The Washington Post wat een van kroonprins Mohammed bin Salman se felste kritici was, is laas gesien toe hy die Saoedi-konsulaat in Istanbul op 2 Oktober binnegegaan het.
Amerikaanse intelligensiedienste glo die opdrag vir die moord het van die kroonprins self gekom. Van Turkye se topamptenare glo ook die Saoedi-leierskap het die opdrag vir die moord gegee.
Saoedi-Arabië ontken dit.
Trump het verlede maand gesê hy glo Bin Salman, al sê die CIA hy het Khashoggi laat vermoor. – Reuters